Carina Christensen (KF), 2008-12-11:
Det foreslås, at regeringen i 2009 skal foretage lovovervågning bl.a. i form af en landsdækkende undersøgelse af, hvor mange foreninger og institutioner der ikke indhenter de lovpligtige børneattester, og om nødvendigt indføre yderligere sanktionsmuligheder.
Allerførst vil jeg gerne slå fast, at regeringen er helt enig i intentionen med det her beslutningsforslag, nemlig at sikre, at alle de foreninger, der er forpligtet til at indhente børneattester, gør det.
Regeringen er derimod ikke enig i fremgangsmåden.
Loven om børneattester skal naturligvis overholdes.
Vi har allerede betydelig fokus på området, og jeg vil inden sommerferien 2009 være klar til at indlede politiske drøftelser med Folketingets partier om, hvorvidt reglerne er gode nok, eller der bør ske stramninger.
Der er derfor ikke behov for at gennemføre lovovervågning på nuværende tidspunkt.
Loven om børneattester fra 2005 blev til på regeringens initiativ.
Formålet med loven var at skabe et grundlag for en styrket indsats over for seksuelle overgreb mod børn.
I 2007 gennemførte vi en evaluering af loven, som viste, at loven lever op til sit formål.
Der bliver indhentet rigtig mange børneattester.
I 2008 er der indtil nu indhentet godt 176.000 børneattester, hvoraf 28 var positive.
Der er således ikke tvivl om, at loven er med til at sikre, at personer, der har været involveret i sager om seksuelt misbrug af børn, ikke fungerer som trænere, ledere eller i øvrigt beskæftiger sig med børn under 15 år.
Til trods for evalueringen tyder noget på, at der er et problem med at få alle idrætsforeninger til at indhente børneattester.
Den fynske undersøgelse, som beslutningsforslaget henviser til, er imidlertid ikke statistisk repræsentativ, og den kan derfor ikke umiddelbart overføres til hele landet.
Men regeringen deler forslagsstillernes bekymring for, om samme tendens findes i andre dele af landet.
Der skal ikke herske tvivl om, at det er et problem, vi skal gøre noget ved, hvis der er et mere generelt problem med, at foreningerne ikke indhente børneattester.
Umiddelbart efter at undersøgelsen blev offentliggjort, tog min forgænger kontakt til DGI og DIF.
Det var deres klare vurdering, at den eventuelt manglende indhentelse af børneattester skyldes uvidenhed snarere end uvilje.
DIF og DGI besluttede på den baggrund, at de omgående ville påbegynde en gennemførelse af en storstilet informationsindsats på området.
DIF og DGI er lige nu i fællesskab ved at gennemføre en spørgeskemaundersøgelse blandt medlemsforeningerne for at få kendskab til problemets omfang.
Den blev iværksat i november, og den bliver færdig i løbet af december i år.
I januar 2009 indleder de to organisationer en stor informationskampagne for at oplyse de ca. 12.000 foreninger, der har børn som medlemmer, om kravet om børneattest.
Informationskampagnen vil senere på foråret blive fulgt op af en landsdækkende spørgeskemaundersøgelse til alle de foreninger, der har børn som medlemmer, med henblik på at vurdere kampagnens effekt i foreningerne.
Når resultatet foreligger inden sommerferien, vil jeg indkalde de politiske partier til videre drøftelser, og regeringen er her indstillet på at tage initiativ til eventuelle stramninger af loven, hvis undersøgelsen af idrætsforeningerne viser, at der er behov for det.
Det her beslutningsforslag kommer altså på et tidspunkt, hvor de to store idrætsorganisationer har taget initiativ til at undersøge problemets omfang i idrætsforeningerne og til at gøre noget ved det.
Derfor finder regeringen, at det vil være uhensigtsmæssigt og også unødvendigt at gennemføre et forslag om lovovervågning.
Vi er allerede i fuld gang med at følge op, og af disse årsager kan regeringen ikke støtte beslutningsforslaget.